
נוסח הודעה בדבר כוונה להתקשרות עם ספק יחיד ע"פ תקנה3(29) לתח"מ
משרד החינוך מעוניין להתקשר עם ארגון גשר
לצורך ביצוע קונגרס נוער יהודי ציוני עולמי שיחל במסע מבודפשט לבאזל בהשתתפות משלחות נוער ומחנכים מישראל וממדינות שונות בעולם היהודי ויהווה תכנית מנהיגות נוער יהודית ציונית עולמית שבבסיסה: מסע זהות "מחזון קונגרס באזל להגשמה בארץ ישראל".
מטרת  התוכנית

	הקמת מנהיגות נוער יהודית  ציונית עולמית, בחינוך הבלתי פורמלי  ויצירת מסגרת ליוזמות נוער ולרשת נוער עולמית לקידום הזהות היהודית המשותפת לבני נוער מישראל ומהתפוצות תוך הבנת הגיוון והשונות בין הקבוצות בעולם היהודי לצד חיזוק הקשר בין ישראל ותפוצות , תוך הגברת המודעות והחשיבות לשילוב של הקשר והזהות היהודית המגוונת.   
התכנית משלבת הכשרה מסע פדגוגי ופיזי כולל יצירת מיזמים של בני הנוער בתכנית. הם יעברו מסע של זהות, שייכות ואחריות שהיישום שלו יהיה בשתי פעימות. יתחיל בהכשרות בארץ ובמדינות שונות בעולם, דרך מסע מבודפשט דרך אוסטריה לבאזל בכינוס באספה ברוח הקונגרס הציוני הראשון כפי שהתקיים בבאזל באוגוסט 1897 וימשיך לפעימה שניה בישראל דרך הנגב, העוטף, הצפון עד ירושלים ובמסגרתו ינוסח החזון הציוני העכשווי של הנוער העולמי ותוקם בבאזל מנהיגות הנוער הציוני העולמי. בני הנוער יפתחו שייכות בתחושה שהם חלק ממשהו גדול, יבחרו מכלל הקהילות היהודיות בעולם ויפעלו לקידום יוזמות ופרויקטים להגשמת החזון המשותף.
בשנת תשפ"ו מערכת החינוך תקדם את הנושא השנתי "שורשי עמ"י – עתיד, מורשת ויזמות ותזמין את מנהיגות הנוער העולמית למסע חינוכי החושף ומעמיק את השורשים ההיסטוריים, התרבותיים, המשפחתיים והערכיים ליכולת שלהם להשפיע כסוכני שינוי ולעצב את עתיד החברה במדינת ישראל ובעולם היהודי בשילוב חשיבה יצירתית ויזמות.
הגדרת המטרות:
1. חיזוק הקשר – בין בני נוער ממדינת ישראל לקהילות יהודיות בתפוצות באמצעות למידה והכרות מעמיקה וחיבור בני הנוער יהודים ציונים מרחבי העולם וישראל
2. חיזוק האתוס הציוני – בכלים עכשוויים על ידי נוער יהודי ברחבי העולם. תפיסה שתקדם את אמנת הנוער הציוני – יהודי.
3. יצירת מיזמים יהודיים -ציוניים של הנוער שיקדמו את החזון ברחבי העולם היהודי בארץ ובעולם ויקדמו את ארץ ישראל ומדינת ישראל – שיהוו אחזקה ותמיכה בישראל ומחוץ לישראל: בתחומים שונים כגון: חינוך, מדע, תרבות, ספורט כחלק מתפיסת השתתפות בהרחבתם של מפעילי פיתוח בארץ ישראל.
4. פיתוח שכבת מנהיגות נוער יהודי ציוני עולמי – הקמת מועצת נוער יהודית ציונית מכל העולם היהודי שתייצג את הנוער היהודי בעולם בזיקה למדינת ישראל באמצעות מערכת החינוך ואף עידוד עלייה.

	


פירוט התוכנית:

	יישום התכנית יתרחש בשתי פעימות ובתהליכי הכשרה לפני, תוך כדי ואחרי: 

הפעימה הראשונה לאחר מיונים ובחירת המשתתפים ותהליכי הכשרה בזום ובמפגשים פיזיים לישראלים, תתקיים במסע של 4 ימים באירופה מבודפשט, אוסטריה ובבאזל - שוויץ, במקום בו נערך הקונגרס הציוני הראשון ואליו הגיעו צירים מהעולם היהודי בסוף המאה ה 19. 
הפעימה השנייה תתקיים כחצי שנה לאחר מכן בחודש התקומה למשך 5 ימים בדרום, בצפון ובירושלים. החל ממדרשת בן גוריון, מקום בו החזון קרם עור וגידים ובעקבות המלחמה בדרום ובצפון ויסתיים בירושלים בירת ישראל שמסמלת את ההגשמה התקומה האמונה והתקווה.
לתכנית מספר שלבים:

שלב ראשון: בחירת נציגות מתוך תכניות המנהיגות בארץ ובתי ספר יהודיים ומסגרות החינוך הבלתי פורמלי מישראל ומהעולם היהודי.

שלב השני: קיום הכשרה לנוער ולצוותים המלווים

שלב שלישי המסע בשתי הפעימות: האחת המסע מבודפשט לבאזל למשך ארבעה ימים והשנייה התכנסות בישראל כחצי שנה אחרי לחמישה ימים נוספים בחודש התקומה.
שלב רביעי: הקמת מועצת נוער יהודית-ציונית עולמית בבאזל – מנהיגות שתייצג את הנוער היהודי העולמי והישראלי לשנים הבאות.
שלב חמישי: פיתוח מיזמים ופרויקטים וליווי בני הנוער והצוותים המחנכים בפיתוחם בארץ ובמדינות שמהם יגיעו לפעימה הראשונה בחו"ל, ויישומם לאחר המסע. המיזמים יוצגו כחלק מהמסע בפעימה השנייה בישראל.
שלב שישי: הצגת המיזמים בפני השותפים ומקבלי החלטות במדינת ישראל בפעימה השנייה בירושלים.
תוצאות מצופות מהמשתתפים:

· חיזוק זהותם היהודית של הנוער ממערכת החינוך בזיקה לנוער בתפוצות תוך מודעות וכבוד לרב גוניותה של היהדות   על בסיס עבר, הווה ועתיד 
· יהוו סוכני שינוי מובילים בהגשמת אמנת הנוער הציוני תוך חשיפה לשורשים המשותפים מהם צמחו
· יפעילו מיזמים שיחזקו את האתוס הציוני של הנוער היהודי בישראל ובעולם
· יצרו מעגלי השפעה בקהילתם המקומית (משפחות עמיתים ועוד)
· יבנו קשרים משמעותיים וארוכי טווח אחד עם השני
· ירגישו שייכים ואחראים לישראל ולעם היהודי מתוך חשיפה לשורשים ההיסטוריים, התרבותיים, המשפחתיים והערכיים וליכולת שלהם להשפיע ולעצב את עתיד החברה במדינת ישראל בשילוב יצירתיות ויזמות.
תוצרים מצופים:

· מועצת מנהיגות נוער יהודית ציונית נבחרת כפי שהוקמה בקונגרס הציוני הראשון בראשותו של בנימין זאב הרצל, שתהיה אמונה על המשך הקשר עם הנוער שהשתתף בתכנית בהובלה וייצוג הנוער היהודי בעולם במעגלים רחבים יותר.
· אמנת הנוער הציוני – התחייבות לקידום תהליכי ציונות נוער חדשה לשנים הבאות
· מיזמים משותפים של מנהיגויות הנוער בארץ ובקהילות היהודיות בעולם שיקדמו את מדינת ישראל והקשר עם הקהילות היהודיות בעולם
· עידוד עליה


היקף פעילות מתוכנן

סה"כ המשתתפים כ 550 
 208 בני נוער מישראל כמספר הצירים שהיו בקונגרס באזל של בשנת 1897 ועוד כ 208 בני נוער מכ 45 מדינות שונות. סה"כ 416 בני נוער – משכבות י-יא. 134 צוותים המורכבים מצוותי חינוך, מנחים, מדריכים, אבטחה מלווים ואח"מים.
תהליך המיונים –

יתקיימו מיונים על פי קריטריונים אשר יפורטו בקול קורא על פי פרמטרים כגון – 
· השתתפות בתוכניות מנהיגות - המלצות מאנשי חינוך על השתתפותם בתוכניות מנהיגות, יכולת יזמות ומנהיגות צעירה
·  גיוון  – דתיים, חילונים, וכו 
· המלצה על כישורים חברתיים
· רמת הידע בשפה האנגלית המדוברת
134 צוותים המורכבים מצוותי חינוך, מנחים, מדריכים, אבטחה מלווים ואח"מים.
_______________________________________________________________________________
תקופת ההתקשרות המתוכננת: החל מה 10 באוגוסט ועד ה 31 דצמבר 2025
עלות: 5,402,433 ₪ - מימון עלות הפעילות מתחלק בין משרד החינוך, למשרד התפוצות, משרד הקליטה וכן מגביה ממשתתפים.
ככל שיש גורם נוסף המסוגל לבצע את הפעילות, יפנה בהצעה מתאימה כאשר עליו לקחת בחשבון כי עליו לעמוד בדרישות הבאות: (יש להגדיר דרישות סף מדידות/כמותיות).
· ביצוע משלחות המשולבות בהכשרה פדגוגית ולמידת המשך בארץ ובחו"ל
· שילוב ויישום תהליכים המשלבים את ההעמקה והקידום של הזהות היהודית על הקבוצות השונות בשילוב נושא הגברת הקשר בין ישראל לתפוצות.
· היכרות עם מערכת החינוך הבלתי פורמלית והחינוך החברתי וניסיון בממשקי עבודה קודמים.
עמותת גשר – רקע ופעילות
עמותת גשר היא מרכז חינוכי-חברתי הפועל למעלה מ-50 שנה לקידום ההידברות והערבות ההדדית בתוך החברה הישראלית - בין דתיים, חילונים, חרדים וקהילות מגוונות נוספות, והעמקת הקשר עם יהדות התפוצות - מתוך תחושת שותפות עמוקה וגורל משותף. השילוב של שני תחומי ליבה אלו כתחומים משלימים הינו יוצא דופן ומייחד את פעילות העמותה. החיבור בין חלקי העם נעשה כלפי חוץ בהושטת יד ובניית קשרים עם קהילות יהודיות ברחבי העולם וכלפי פנים בהובלת תהליכים חינוכיים וחברתיים של שיח ולכידות בתוך החברה הישראלית.
מטרות ותחומי פעילות
· קידום שיח, מפגש והידברות בין דתיים, חילונים, חרדים ומסורתיים בישראל.
· העמקת הזהות היהודית-ישראלית כמכנה משותף.
· קידום קשרים הדדיים ומשמעותיים בין ישראלים לבין קהילות יהודיות בתפוצות.

· חיזוק תחושת השייכות לעם היהודי (עמיות) באמצעות חינוך, מפגשים בארץ ובעולם ולמידה חווייתית.
תכניות חינוכיות
לגשר ניסיון עשיר וייחודי בהפעלת תכניות חינוכיות וחווייתיות לקהלים מגוונים בשני תחומי הליבה שלה:
· עבודה משותפת עם משרד החינוך בתקנת מפגשים המייצרת שיח בין בתי"ס מהממ"ד והממלכתי. הפעילות כוללת סמינרים לתלמידים וסדנאות לצוותים החינוכיים. סמינרי המפגש מתקיימים בכל רחבי הארץ במשך 2-3 ימים מלאים כולל לינה, לרוב בסופי שבוע. הסמינר בנוי על תהליך ואינו בא לטשטש את נקודות המחלוקת אלא לאפשר למידה מ"האחר" ולפתח יכולת הכלה של דעות מגוונות.
· עבודה משותפת עם משרד החינוך בהכשרות לרכזים חברתיים מהממ"ד והממלכתי. הרכזים עוברים מסע זהותי אישי ומסע היכרות עם החברה הישראלית במשך 4 ימים. המסע מספק לרכזים החברתיים העתידיים כלים איתם הם יוכלו לעבוד עם תלמידים בעבודתם החינוכית בנושא הלכידות החברתית והקשר בין קבוצות שונות בחברה הישראלית.
· לעמותה תוכניות רבות בגפ"ן שמועברות מידי שנה לכ-20,000 תלמידים ואנשי חינוך בבתי ספר בכל רחבי הארץ - סמינרים וימי עיון בנושאי זהות, עמיות יהודית ולכידות בחברה ישראלית.

· קורסים לבכירים, משפיענים ומובילי דעת קהל ישראלים: הקורסים כוללים מפגשי דיאלוג, שיח מעמיק על זהות יהודית, וביקורי עומק במשלחות לקהילות יהודיות בתפוצות. בעקבות הפעילות בגשר פועלים המנהיגים לחיזוק הקשר בין חלקי העם השונים הן בתוך ישראל והן בין יהדות ישראל ליהדות העולם. העמותה מתמחה במשלחות חווייתיות לקהילות יהודיות ברחבי העולם, הכוללות כניסה לקונגרס, לפרלמנט, לבית השגריר, לארגונים יהודים מרכזיים, בתי"ס ומפגש עם מנהיגי קהילה ורבנים מרכזיים ועוד.
· קורסים לקצינים, רבי סרנים מחילות מגוונים, דתיים וחילונים יחד, במיזם לאומי עם צה"ל הכולל משלחות לקהילות יהודיות ברחבי העולם לחבר את הקצינים לעמיות. 
· פעילות חינוכית ליהודים מהתפוצות כגון מתנדבי "ישראל", קבוצות מתנדבי "מסע", מדריכים ממחנות קיץ בתפוצות ועוד.

·  מפגשים בין קבוצות של ישראלים ויהודי התפוצות: תכנית מנהיגות יהודית בינלאומית הכוללת משתתפים ישראלים בצד משתתפים ממגוון מדינות (מדרום אפריקה, דרום אמריקה, אוסטרליה, אירופה וארה"ב), בנוסף מפגשי מכינסטים ישראלים וצעירים מהתפוצות שבאו לכמה חודשים בארץ למכינות שלהם ועוד.
· תמיכה וליווי מפקחים ממינהל חברה ונוער להקמת מייזמים לחיבור ישראל תפוצות של בני נוער בחינוך הבלתי פורמלי (מחוז חיפה ומטה)
כלל הפעילויות של ארגון גשר מתמקדות ביצירת מרחב בטוח לשיח פתוח, שבו המשתתפים בתוך תהליך קבוצתי בוחנים את זהותם האישית והקולקטיבית תוך מפגש עם רעיונות, נרטיבים ודוברים מגוונים.
קהלי יעד מקבוצות אוכלוסייה מגוונות (דתיים, חילונים, חרדים, מסורתיים וכו):
· בני נוער מגיל 15 ומעלה בבתי ספר ממלכתיים וממלכתיים דתיים, ובמסגרת החינוך הבלתי-פורמלי: יחידות נוער, מתנ"סים וקבוצות מנהיגות.
· סטודנטים וצעירים בגילאי ,20-35 בכלל המגזרים על רצף הזהות היהודית: דתיים, חילוניים וחרדים.
· כוחות הביטחון: צבא, משטרה, שב"ס ומג"ב.
· מובילים חינוכיים: מנהלי בתי"ס, רכזים חברתיים ומורים.
· מנהיגים, בכירים ומובילי דעה ישראלים מתחומים שונים כגון תקשורת, אקדמיה, חינוך, תרבות ועוד.
השפעה ואימפקט חברתי
בוגרי התכניות של גשר ממשיכים לפעול לחיזוק הקשר בין ישראל והתפוצות במסגרת יוזמות חברתיות וחינוכיות ולהעמיק את השאלות בזהותם היהודית. לעיתים קרובות בליווי העמותה. למעלה משני מיליון איש ואישה כל שנה מושפעים דרך מיזמים חברתיים של הבוגרים של גשר.
המשרד מבקש להתקשר עם ארגון גשר ממספר סיבות:
1. התמחות בשני תחומים משלימים החשובים למסע קונגרס בזל:
· מומחיות ביצירת שיח בין זהויות יהודיות מגוונות.
· מומחיות בנושא יהדות התפוצות.
2. ניסיון בינלאומי מוכח
· פעילות ענפה עם קהילות יהודיות בתפוצות, לרבות: ניו-יורק, וושינגטון, בוסטון, לוס אנג'לס, לונדון, מנצ'סטר, בודפשט, יוהנסבורג וקייפטאון.

· ניהול מקצועי של לוגיסטיקה מורכבת בפעילויות חו"ל: הזנה, הסעות, מלונות, טיסות ועוד – תוך הקפדה על איכות, בטיחות ויעילות והפעלת חברות הפקה מתאימות.
3. מומחיות חינוכית מוכחת
· פיתוח תכניות לימודים עם משרד החינוך בתחומי מפגשים, זהות יהודית, קשרי ישראל-תפוצות ועוד.

· ניסיון רב בהפעלת תכניות חינוכיות מותאמות לקהלים מגוונים.

4. השפעה רחבת היקף בפריסה ארצית
· הפעלת סדנאות בלמידה חוויתית לכ-20,000 תלמידים בשנה, בחינוך הממלכתי והממלכתי-דתי. 500 מנהיגים ישראלים בוגרי תכניות לקשר עם התפוצות המאוגדים ברשת בוגרים פעילה.
· פעילות בכ 180 רשויות מקומיות ברחבי הארץ – מהצפון ועד הדרום.

5. צוות מנחים מקצועי ומיומן
·  150 מנחי קבוצות בעלי הכשרה חינוכית וניסיון עשיר.

· הכשרה אינטנסיבית פנימית, השתלמויות שנתיות, קורס הנחיית קבוצות בשיתוף מכון מגיד - האוניברסיטה העברית.

· ליווי מקצועי שוטף ומשוב מתמיד מצוות המטה של העמותה.
6. טיפוח מנהיגות ויזמות חברתית
· ליווי בוגרי הפעילות ביצירת מיזמים חברתיים, בדגש על חיזוק הקשר בין ישראל לתפוצות.

· יצירת אימפקט מתמשך באמצעות בוגרים הפועלים בשטח.

הייחודיות של העמותה כגשר דו-כיווני שמצד אחד שולח זרוע של חיבור אל יהדות התפוצות, ומצד השני בונה תשתית של שיח ולכידות בתוך החברה הישראלית ובין זהויות שונות, נותן מענה לצרכים של המסע מבודפשט לקונגרס באזל לנוער  ולייצר תחושת שייכות עמוקה ושליחות משותפת תוך חיבור בין נוער ישראלי מגוון לבין נוער מגוון מהתפוצות וליווי מנהיגות הנוער היהודי, ציוני עולמי שיקום.

